#### D ô v o d o v á s p r á v a

### A) Všeobecná časť

Dôvodom predloženia návrhu zákona, ktorým sa mení a dopĺňa zákon č. č. 5/2004 Z. z. zo 4. decembra 2003 je skutočnosť, že Slovensko má veľké problémy so zamestnávaním dlhodobo nezamestnaných, často krát bez akéhokoľvek vzdelania alebo kvalifikácie a má najvyššiu mieru nezamestnanosti ľudí so základným vzdelaním v celej Európskej únii. Novela má za cieľ udržiavanie pracovných návykov tejto cieľovej skupiny.

Zároveň má Slovensko problém s využitím svojho veľkého potenciálu predovšetkým v oblasti cestovného ruchu. Jednou z  prekážok je množstvo špiny, odpadkov pri cestách, odpočívadlách, turistických chodníkoch a na brehoch vodných tokov, ktoré najmä u zahraničných turistov vytvárajú negatívny obraz o krajine, jej kultúrnej úrovni a environmentálnom povedomí.

Prostredníctvom novely správcovia ciest a vodných tokov budú môcť využívať nekvalifikovanú pracovnú silu na odstraňovanie odpadov a nečistôt pri cestách a na brehoch riek.   Novela bude mať tiež pozitívny dopad na životné prostredie.

Návrh zákona je v súlade s Ústavou, ústavnými zákonmi a inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

Návrh zákona nebude mať negatívny dopad na štátny rozpočet. Návrh zákona prispeje k efektívnejšiemu využitiu finančných zdrojov vyčlenených na aktívnu politiku trhu práce.

### Predpokladané finančné dôsledky na rozpočet verejnej správy na nasledujúce tri rozpočtové roky:

### Predkladaný návrh zákona nezakladá zvýšené nároky na štátny rozpočet, nakoľko existujúce nástroje APTP sú vo viacerých opatreniach (§-och) neúčinné, v praxi sa nevyužívajú a neprispievajú k využitiu finančných zdrojov vyčlenených na APTP, ktorá sa z väčšej časti financuje zo zdrojov Európskeho sociálneho fondu.

### B) Osobitná časť

**K Čl. I.**

Navrhuje sa rozšírenie možnosti poskytnutia príspevku na aktivačnú činnosť podľa § 52 zákona formou verejnoprospešných služieb pre vyšší územný celok, Slovenskú správu ciest a Slovenský vodohospodársky podnik, š.p..

**K Čl. II.**

Navrhuje sa, aby zákon nadobudol účinnosť dňom 1. mája 2010.